《武陵歌》
明代·宗臣

武陵倒插西湖边，明河吹碎玛瑙圆。桃花千树坠红雨，垂杨十里排苍烟。

中有紫髯白晢之神仙，手抱明月湖上眠。玉华樵者时送酒，绿萝渔子歌采莲。

槛外星辰大如石，床头蛟龙细似蝉。秋风吹出紫霞去，赤手驾鳌沧江前。

忽向月中拔青桂，千枝万枝泣婵娟。五三仙人骑古云，北斗错落衣翩翩，坐令相楫不敢先。

捷书一夜飞天门，汉家天子坐甘泉。朱衣侍者人一编，我得闻之心茫然。

武陵之卧二十年，昔者何为与世遗，今者何为与世怜。

十月冰霜塞大川，长安美酒斗十千。黄金骆马白玉鞭，迟君鸣佩共朝天。

只恐武陵春色怨其主，落花千尺啼晓鹃。令君欲归归不得，楚江枫冷钓渔船，明月来移北山篇。

作者简介：宗臣（1525～1560）明代文学家。字子相，号方城山人。兴化（今属江苏兴化）人。南宋末年抗金名将宗泽后人。嘉靖二十九年进士，由刑部主事调吏部，以病归，筑室百花洲上，读书其中，后历吏部稽勋员外郎，杨继盛死，臣赙以金，为严嵩所恶，出为福建参议，以御倭寇功升福建提学副使，卒官。诗文主张复古，与李攀龙等齐名，为“嘉靖七子”（后七子）之一，散文《报刘一丈书》，对当时官场丑态有所揭露，著有《宗子相集》。